tartuNLP/wikipedia-smugri-20251201 huggingface dataset:
Oksoniaioi

Oksoniaioi () oli antiikin aikainen kaupunki ja kaupunkivaltio ("polis") Magnesiassa Thessaliassa Kreikassa.
Oksoniaioin sijaintipaikkaa ei tunneta. Myöskään kaupungin historiasta ei tiedetä juuri mitään. Sen olemassaolo poliksena tiedetään vain yhden piirtokirjoituksen kautta. Kaupungin kansalaisesta käytettiin etnonyymiä "Oksōniaios" ().
Oksynion

Oksynion (, myös "Oksyneia", , ) oli antiikin aikainen kaupunki ja kaupunkivaltio ("polis") Thessaliassa Kreikassa.
Strabon kuvasi Oksynionin sijainneen 120 stadioninmitan eli noin 21 kilometrin päässä Azoroksesta. Tarkkaa sijaintia ei kuitenkaan tunneta. Sijantipaikaksi arvellaan nykyisin erästä kukkulaa Deskátin kunnan Dasochórin lähellä. Se on suunnilleen oikealla etäisyydellä Azoroksen paikasta, ja sieltä on löydetty joitakin jäänteitä 300-luvulta eaa. roomalaiselle kaudelle saakka. Perinteisesti Oksynion on sijoitettu lähelle Metéoran kunnan Oxýneian kylää (aiempi Merítsa), joka on myös ottanut nykyisen nimensä antiikin aikaisesta kaupungista. Se sijaitsee kuitenkin liian kaukana.
Oksynionin historiasta ei tiedetä juuri mitään. Vaikka kaupunki on luetteloitu polikseksi eli itsenäiseksi kaupunkivaltioksi, sen todellinen asema tunnetaan kuitenkin huonosti. Luettelointi polikseksi perustuu lähinnä yhteen piirtokirjoituslöytöön. Kaupungin oletetaan olleen olemassa poliksena suuren osan klassista kautta ja ainakin vielä hellenistisen kauden alussa vuonna 323 eaa.
Petra (Kreeta)

Petra () oli antiikin aikainen kaupunki ja kaupunkivaltio ("polis") Kreetan saarella Kreikassa. Se sijoitetaan nykyisen Siteían kunnan alueelle lähelle Rízan kylää.
Petran historiasta ei tiedetä juuri mitään. Myös kaupungin nimi on lähinnä päätelty sen kansalaisten etnonyymistä "Petraios" (), joka esiintyy yhdessä piirtokirjoituksessa. Kaupunki on ilmeisesti myös lyönyt pronssirahaa. Petran akropolis on ollut linnoitettu ja ajoitetaan arkaaiselle ja klassiselle kaudelle.
Sperkheiai

Sperkheiai (, ) oli antiikin aikainen kaupunki tai muu linnoituspaikka Oitaiassa Thessalian maakunnassa Kreikassa.
Sperkheiai tunnetaan muun muassa Liviuksen, Ptolemaioksen ja Plinius vanhemman maininnoista. Liviuksen perusteella sen voidaan päätellä sijainneen lähellä Sperkheios-joen lähteitä, mistä se oli saanut myös nimensä. Ptolemaios sijoitti paikan Fthiotiin alueelle ja Plinius Doriin alueelle. Sen paikka oli ilmeisesti myöhemmin unohtunut.
Nykyisin Sperkheiai sijoitetaan yleensä Makrakómin kunnan alueelle Kastrórachin kukkulalle noin 1,7 kilometriä etelään Vítolin kylästä ja 2,8 kilometriä pohjoiseen Káto Kámpian kylästä. Kukkulalla on ympärysmuurin jäänteet.
Thebai (Joonia)

Thebai () oli antiikin aikainen kaupunki ja kaupunkivaltio ("polis") Jooniassa nykyisen Turkin alueella. Se sijoitetaan rannikolle nykyisen Doğanbeyn lähelle. 
Thebai sijaitsi Mykale-vuorella pohjoiseen Miletoksesta ja länteen Prienestä. Thebain kaupunkivaltion hallussa ollut alue oli suhteellisen pienikokoinen, ja sen kooksi on arvioitu alle 25 neliökilometriä.
Thebain historiasta tiedetään vain vähän. Kaupungin tiedetään olleen olemassa poliksena suuren osan klassista kautta ja ainakin vielä hellenistisen kauden alussa vuonna 323 eaa. Kaupunki on luetteloitu polikseksi eli itsenäiseksi kaupunkivaltioksi sillä perusteella, että monet seikat, tukevat tällaista tulkintaa, vaikka sitä ei suoraan kutsutakaan polikseksi missään antiikin aikaisessa lähteessä. Jossain vaiheessa Thebai vaikuttaa olleen Samoksen alaisuudessa osana sen "peraiaa" eli mantereen puolen alueita. Hellenistisellä kaudella 200-luvulla eaa. kaupunki oli tullut Miletoksen alaisuuteen. Kaupungin kansalaisesta käytettiin etnonyymiä "Thēbaios" ().
Thebain paikalta on löydetty kaupunginmuurien sekä kahden temppelin ja asutuksen jäänteitä. Piirtokirjoitusten perusteella kaupungissa tiedetään olleen muun muassa Athenen, Hermes Kteniteen ja Hekaten kultit.
Boy in Da Corner

Boy in Da Corner on englantilaisen grime-laulaja Dizzee Rascalin esikoisalbumi, jonka julkaisi XL Recordings 21. heinäkuuta 2003. Albumi oli menestys Rascalin kotimaassa, se pysyi kaksikymmentäkolme viikkoa OCC:n ylläpitämällä Britannian albumilistalla. Albumi voitti myös Mercury Prize -palkinnon ja toi grimen valtavirtaan.
Albumi kuvaa Lontoon katuelämää omien kokemustensa pohjalta ja siltä julkaistiin kolme singleä, "I Luv U", "Fix Up, Look Sharp" ja "Jus' a Rascal". Albumia pidetään innovativiisena ja se ottaa vaikutteita elektronisesta musiikista.
Vladimir Žarkov

 
Vladimir Žarkov (s. 10. tammikuuta 1988) on venäläinen jääkiekkohyökkääjä, joka pelaa KHL-joukkue Salavat Julajev Ufassa. Kaudella 2012–2013 alkaneella KHL-urallaan Žarkov on pelannut 524 KHL:n runkosarjaottelua tehopistein 47+73=120 ja 122 pudotuspeliottelua tehopistein 7+19=26. Vuosina 2009–2012 Žarkov pelasi 82 NHL-ottelua New Jersey Devilsissä tehopistein 2+12=14. Žarkov pelaa leftin mailalla.
Andri Lunin

Andri Oleksijovytš Lunin (; s. 11. helmikuuta 1999 Krasnohrad, Harkovan alue) on ukrainalainen jalkapalloilija, pelipaikaltaan maalivahti. Hän edustaa espanjalaista Real Madridia.
Lunin edusti kotimaansa pääsarjassa Dniproa kaudella 2016–2017 ja Zorja Luhanskia kaudella 2017–2018. Hän siirtyi kesällä 2018 espanjalaisseura Real Madridiin. Hän aloitti Espanjan liigauransa lainalla Leganésin joukkueessa ja pelasi viisi pääsarjaottelua kaudella 2018–2019. Toisessa lainaseurassaan Real Valladolidissa hän pääsi pelaamaan vain kaksi cup-ottelua, mutta kauden 2019–2020 jälkipuoliskolla hän pelasi 20 ottelua toisella sarjatasolla Real Oviedon joukkueessa. Seuraavalla kaudella hän pääsi pelaamaan Real Madridissa vain yhden Espanjan cupin ottelun. Kaudella 2021–2022 hän pääsi kentälle kahdessa ja seuraavalla kaudella seitsemässä La Ligan ottelussa. Hän pelasi Realin joukkueessa helmikuussa 2023 sen voittaessa seurajoukkueiden maailmanmestaruuden. Mestarien liigassa hän pelasi tuolla kaudella kaksi ottelua. Kaudella 2023–2024 Lunin pelasi Realin voittamassa La Ligassa 21 ottelua, kun maalivahdeista sekä Thibaut Courtois että Kepa Arrizabalaga olivat loukkaantuneina. Lunin päästi noissa otteluissa 17 maalia ja pelasi kymmenen nollapeliä. Hän pelasi Mestarien liigassa kahdeksan ottelua mutta jäi voitokkaassa loppuottelussa varamaalivahdiksi.
Lunin on pelannut monissa Ukrainan nuorten maajoukkueissa. Hän oli ykkösmaalivahtina voittamassa alle 20-vuotiaiden maailmanmestaruutta 2019. Hän pelasi Ukrainan miesten maajoukkueessa ensimmäisen kerran maaliskuussa 2018. EM-kilpailuissa 2024 hän pelasi Ukrainan ensimmäisen alkulohko-ottelun Romaniaa vastaan, mutta ei pelannut turnauksessa muissa otteluissa. Hän on syyskuun 19. päivään 2025 mennessä pelannut 16 miesten maaottelua, joista viisi on kuulunut Kansojen liigaan ja kaksi maaliskuussa 2024 pelattuihin EM-jatkokarsintoihin.
Washington-on-the-Brazos

Washington-on-the-Brazos on kunnallishallinnoton alue Washingtonin piirikunnassa, Texasissa, Yhdysvalloissa. Se perustettiin Texasin vielä kuuluessa Meksikoon. Vuoden 1836 konventti kokoontui Washington-on-the-Brazossa, ja Texasin itsenäisyysjulistus allekirjoitettiin siellä.
Historia.
Texasin vallankumouksen aikana.
Washington-on-the-Brazosin perusti Etelä-Yhdysvalloista tulleet uudisasukkaat. Sitä kutsutaan ”Texasin synnyinpaikaksi” , koska Texasin edustajat kokoontuivat siellä 1. maaliskuuta 1836, julistaen Texasin aikomukset itsenäistyä. He perustivat myös väliaikaisen hallinnon, joka hoitaisi tehtäviä kunnes uusi hallinto äänestettäisiin valtaan.
Edustajat julistivat Texasin itsenäiseksi 2. maaliskuuta 1836. He hyväksyivät perustuslain 16. maaliskuuta. Edustajat ja asukkaat pakenivat 17. maaliskuuta Meksikon armeijan edetessä lähemmäs aluetta. Asukkaat palasivat sinne 21. huhtikuuta, San Jancinton taistelun jälkeen.
Vallankumouksen jälkeen.
Kylän johtajat yrittivät tehdä Washington-on-the-Brazosta Texasin tasavallan pääkaupungin. Pääkaupunki päätettiin kuitenkin perustaa Waterloohon, joka myöhemmin nimettiin Austiniksi.
Washingtonin piirikunta perustettiin 1836. Washington-on-the-Brazos oli piirikunnan hallintokeskus vuoteen 1844, jolloin se siirrettiin Brenhamiin. Kylä oli lähes hylätty kun 1900-luku alkoi.
Kuoleman laiva

Kuoleman laiva (alkup. engl. "Death Ship") on vuonna 1980 ensi-iltansa saanut Alvin Rakoffin ohjaama ja Jack Hillin kirjoittama kauhuelokuva.
Juoni.
Hylätyn oloinen mystinen musta rahtialus avomerellä suuntaa suoraan kohti matkustaja-alusta törmäyskurssilla. Matkustaja-aluksen kapteeni Ashland (George Kennedy) on perheineen aluksella, sillä matkan piti olla kapteenille uran päätösmatka ja samalla ensimmäinen laivan tulevalle kapteenille Marshallille (Richard Crenna). Väistäminen osoittautuu mahdottomaksi ja raju törmäys avomerellä surmaa suuren määrän matkustajia ja upottaa risteilylaivan. Pieni joukko eloonjääneitä pääsee nousemaan mustalle laivalle. Se vaikuttaa epäilyttävältä ja pelottavalta ja sen tyhjiä käytäviä ja huoneita korostavat hämähäkkien seitit ja 1930-luvulta peräisin oleva rekvisiitta eikä tilannetta paranna se, että osa ovista ja luukuista tuntuvat aukeilevan itsekseen ja mitä pahimmissa tilanteissa selviytyjien kannalta. 
Ryhmälle selviää pian, että laiva on natsien laivaston entinen vankialus, mutta suurin yllätys on se, että miehistön ja vankien haamut ovat jääneet asuttamaan laivaa ... ja niillä on kyky kaapata haltuunsa elävien selviytyneidenkin tahto ja keho. 
Kohtelu Suomessa.
Valtion elokuvatarkastamo kielsi ennakkotarkastuksessa elokuvan antamalla sille ikärajan KK (Kokonaan kielletty) 24.9.1980 käyttäen kieltoperusteena elokuvan raaistavuutta, joten elokuvaa ei saanut Suomessa näyttää eikä levittää laillisesti. Uusintatarkastukessa vuonna 1984 elokuvan noin 3 minuuttia lyhennetylle versiolle heltisi jo ikäraja K18.
Ruusutangara

 
Ruusutangara ("Rhodinocichla rosea") on varpuslintulaji. Aikaisemmin se luettiin kuuluvaksi tangaroiden heimoon, mutta on sittemmin erotettu omaan ruusutangaroiden heimoonsa. Lajin taksonomia on vielä osin epäselvä. Ruusutangaraa tavataan Väli- ja Etelä-Amerikasta.
Koko ja ulkonäkö.
Kooltaan ruusutangara on noin 20 cm pitkä. Ruusutangarakoiraan selkä ja siivet ovat harmahtavan mustat. Vatsa, kurkku ja otsa ovat punaiset. Lisäksi koiraalla on valkoinen silmäkulmajuova. Myös alavatsassa on hieman valkoista. Ruusutangaranaaras on tummanharmaa ja vatsa ja kurkku ovat ruskehtavan oranssit. Nokka on pitkähkö.
Levinneisyys ja elintavat.
Ruusutangaroita tavataan Meksikosta, Costa Ricasta, Panamasta, Kolumbiasta ja Venezuelasta. Ne elävät niin kuivissa kuin kosteissakin metsissä tiheiköissä aina 1 500 metrin korkeuteen asti. Niitä tavataan myös pensaikoista. Ruusutangarat elävät melko piilottelevaa elämää yleensä pareittain tai pieninä ryhminä. Ruusutangaroiden ravintoa ovat selkärangattomat eläimet.
Valetangarat

 
Valetangarat (Mitrospingidae) on varpuslintuihin kuuluva heimo. Aikaisemmin heimon lajit on luettu kuuluviksi tangaroihin, mutta molekyylifylogeneettisten tutkimusten perusteella on sittemmin erotettu tähän heimoon. Valetangarojen heimoon kuuluu 3 sukua ja 4 lajia.
Valetangaroita tavataan Keski- ja Etelä-Amerikasta. Niiden elinympäristöä ovat metsät ja ravintoa hedelmät ja selkärangattomat eläimet. Väritys vaihtelee vihreästä mustan ja valkoisen kirjavaan.
Guinean ylätasanko

Guinean ylätasanko on ylätasanko Guinean, Sierra Leonen, Liberian ja Norsunluurannikon alueilla. Se on melko kostea ja kasvaa savannia ja sademetsää. Ylätasangolta saa alkunsa muun muassa Nigerjoki
Maantiede ja geologia.
Guinean ylätasanko on pääosin graniittista gneissiä ja kvartsiittiä. Se on keskimäärin 460 metrin korkeudessa merenpinnasta. Siitä kohoaa kuitenkin useita vuoristoja, kuten Nimbavuoristo Guinean, Liberian ja Norsunluurannikon rajalla sekä Lomavuoristo ja Tingivuoret Sierra Leonessa.
Guinean ylätasangolta saa alkunsa Nigerjoki. Sen alkulähteet ovat 750 metrin korkeudessa Guineassa lähellä Sierra Leonen rajaa. Sieltä on Atlantin rannikolle alle 320 kilometriä. Nigerin sivujoista saavat Guinean ylätasangolta alkunsa muun muassa Milo, Sankarani ja Bagoé.
Ilmasto ja luonto.
Guinean ylätasanko on kosteata aluetta, ja siellä sataa säännöllisesti lähes ympäri vuoden. Sen ansiosta suurin osa alueesta on joko kosteaa savannia tai sademetsää.
Guinean ylätasangolla on Guinean ja Norsunluurannikon alueille ulottuva Mount Nimban luonnonsuojelualue, joka on valittu Unescon maailmanperintöluetteloon. Guinean puolella oleva Ziama Massifin biosfäärialue on puolestaan osa Unescon biosfäärialueiden verkostoa.
Guinean ylätasanko ja ihminen.
Ylätasangolla eläviä kansoja ovat kpellet, mandinkat ja kissit. Alueella viljellään muun muassa riisiä, verihirssejä, maissia, öljypalmua, kahvia ja kolapähkinöitä, ja sieltä löytyy muun muassa rautamalmia ja timantteja.
Guinean ylätasangon suurimpia kaupunkeja ovat Guineassa olevat Yomou, Macenta, Guéckédou, Beyla ja Nzérékoré.
Jerry Wahlforss

Jerry Wahlforss (s. 24. toukokuuta 1975 Helsinki) on suomalainen näyttelijä ja tuottaja. Hän kuuluu Turun ruotsalaisen teatterin kiinteään ensembleen.
Ura.
Wahlforss valmistui näyttelijäksi Teatterikorkeakoulusta 2001. Hän työskenteli näyttelijänä Turun ruotsalaisessa teatterissa kauden 2001–2002, minkä jälkeen hän näytteli Svenska Teaternissa, Wasa Teaterissa ja Teatteri Viiruksessa, kunnes palasi Turun ruotsalaiseen teatteriin.
Wahlforss on näytellyt muun muassa kappaleissa "Spelman på taket", "Anne Franks dagbok", "Jesus Christ Superstar", "Ronja Rövardotter" ja "Stormskärs Maja". Vuonna 2002 hänellä oli nimiosa Svenska Teaternin näytelmässä "Rocky". Vuonna 2004 Wahlforss oli samaisen teatterin "The Hamlets" -tuotannossa käsikirjoittajana ja näyttelijänä.
Syyskaudella 2012 Wahlforss vieraili Tampereen Teatterissa. Hän näytteli Netin roolin Anthony Minghellan teoksessa "Made in Bangkok".
Wahlforss on tehnyt useita sivurooleja kokoillan elokuvissa. Hänen ensimmäinen roolinsa oli Kassu rakkauselokuvassa "Kuutamolla". Komediaelokuvassa "Vieraalla maalla" Wahlforss näytteli Omarin roolin. Timo Koivusalon draamakomediassa "Kalteva torni" hän näytteli Juania.
Televisiorooleja Wahlforss teki etenkin 2000-vuosikymmenen puolivälissä. Hän piipahti muun muassa suositun "Salatut elämät" -sarjan jaksossa "Helin kosto ei olekaan suloinen" syyskuussa 2004. Wahlforss oli ottanut tuntumaa televisionäyttelemiseen jo 1990-luvun alun yhdeksänosaisessa nuorisosarjassa "16", jossa hän teki Tonin roolin.
Teatterityönsä lisäksi Wahlforss on työskennellyt tuottajana.
Egon Svensson

Egon Edvin Roland Svensson (17. marraskuuta 1913 Malmö – 12. kesäkuuta 1995 Malmö) oli ruotsalainen kreikkalais-roomalaisen tyylin painija. Hän edusti seuratasolla IK Spartaa. Hän sai vuoden 1936 kesäolympialaisissa hopeaa 56 kg:n sarjassa. Svensson oli saanut kaksi hopeamitalia Euroopan-mestaruuskilpailuista vuosina 1937 ja 1938. Hänellä oli myös kaksi Ruotsin-mestaruutta.
Egon Svenssonin poika Roland on myös olympiatason painija.
Matka (astia)

Matka tai "matki" tarkoittaa Intiassa saviastiaa, jonka sisältö pysyy viileänä veden haihtumisen viedessä astiasta lämpöä pois. Matka vaatii kuivaa ilmanalaa, jossa haihtuminen on suurta. Matka-astiaa käytetään kesällä, ei talvella. Matkan historia ulottunee Indus-kulttuuria edeltävälle ajalle. 
Teko.
Tämän tyyppisen saviastian tekoon käytetään kahdenlaista savea: pinnalta otettua ja syvempää noin kolmen metrin syvyydestä otettua. Muotoilun jälkeen saviastiaa poltetaan viisi päivää. Matka-tyyppisiä saviastioita käytetään nykyään Intiassa, Pakistanissa ja Sri Lankassa.
Muita haihtumisjäähdytteisiä astioita.
Muitakin kuivaan ilmastoon sopivia jäähdytysastioita on. Nykyaikaa ovat mm. poltetusta savesta tehdyt Mitticool-jääkaapit, joista haihtuva vesi pystyy säilyttämään maidon kolme päivää ilman sähköä. Arabialaisessa kulttuurissa matkaa vastaa saviastian sisällä oleva saviastia, joiden välissä on haihtuvaa vettä . Tätä kutsutaan mm nimellä zeer.
Pyhän Neitsyt Marian kirkko (Bromfield)

Pyhän Neitsyt Marian kirkko () on kirkkorakennus, joka on entinen benediktiiniluostari Bromfieldissa Englannin Shropshiressa. Kuningas Henrik II myönsi perustamiskirjan luostarille vuonna 1155, vaikka se oli olemassa jo ennen normannivalloitusta.
Luostareiden lakkauttamisen jälkeen sitä laajennettiin 1500-luvulla. Ehtoolliskaide on noin vuodelta 1700.
Miklós Perényi

Miklós Perényi (1948 Budapest) on unkarilainen sellisti ja säveltäjä. Hän syntyi musikaaliseen perheeseen ja hyväksyttiin 7-vuotiaana opiskelijaksi Franz Lisztin musiikkiakatemiaan Budapestissa Ede Bandan johdolla. Tämä huomasi nuoren sellistin lahjakkuuden ja vei hänet esiintymään unkarilaiselle säveltäjälle Zoltán Kodálylle tämän kotiin. Perényi on esittänyt runsaasti Kodályn tuotantoa ja tästä syystä hänet on kutsuttu kansainvälisen Kodály-seuran kunniajäseneksi.
Perényi herätti nopeasti kansainvälistä huomiota ja professori Enrico Mainardi kutsui hänet oppilaakseen Santa Cecilia -akatemiaan Roomaan. Perényi valmistui sieltä 14-vuotiaana vuonna 1962. Vuotta myöhemmin hän voitti Pablo Casalsin kansainvälisen sellokilpailun Budapestissa. Tämä johti hänet Pablo Casalsin mestarikursseille vuosina 1965 ja 1966 Zermattissa ja Puerto Ricossa. Tämän jälkeen hän esiintyi Marlboro-festivaaleilla Vermontissa neljänä vuonna peräkkäin. Vuonna 1974 hän alkoi itsekin opettaa ja toimi vuodesta 1980 professorina Franz Lisztin musiikkiakatemiassa. Samalla hän kuitenkin jatkoi kansainvälisiä esiintymisiään ja on ollut säännöllinen soolo- ja kamarimusiikkiesiintyjä muun muassa Theatre de la Villessä Pariisissa.
Diskografia.
Perényin musiikkia on saatavilla levymerkeillä Hungaroton, Quint, Decca, Metropolitan Video ja ECM New Series. Valikoima äänitteitä:
9-1-1 (televisiosarja)

9-1-1 on yhdysvaltalainen draamasarja, jossa seurataan Los Angelesin palomiesten, ensihoitajien, poliisien ja hätäkeskuspäivystäjien arkea. Sarjan ovat luoneet Ryan Murphy, Brad Falchuk ja Tim Minear. Sarjan nimi tulee Yhdysvaltojen yleisestä hätänumerosta 911 ("nine one one").
"9-1-1" alkoi Yhdysvalloissa Fox-kanavalla 3. tammikuuta 2018, saaden erittäin hyvän vastaanoton, ja sarjasta tilattiinkin välittömästi toinen tuotantokausi. Suomen Fox-kanava alkoi esittämään sarjaa 20. maaliskuuta 2018. Suomessa sarja on katsottavissa myös Disney+ -suoratoistopalvelussa.
Sarjasta on tehty myös spin-off 9-1-1 Lone Star, jonka tapahtumat sijoittuvat Texasiin.
Sarjan viides kausi alkoi Yhdysvalloissa 20. syyskuuta 2021 ja Suomessa 28. lokakuuta 2021. Kuudes kausi alkoi Yhdysvalloissa 19. syyskuuta 2022 ja Suomessa 9. marraskuuta 2022. Seitsemännestä kaudesta lähtien sarjaa esitetään Yhdysvalloissa ABC:llä. Sarjan 8. tuotantokausi alkoi Yhdysvalloissa syksyllä 2024.
Piennarmatara

Piennarmatara ("Galium" × "pomeranicum") on paimenmataran ("Galium album") ja keltamataran ("Galium verum") välinen risteymä. Vaikka piennarmatara on risteymä, se on edelleen lisääntymiskykyinen. Risteymän helppo muodostuminen uhkaa erityisesti keltamataraa, joka puhtaana lajina uhkaa hävitä. Piennarmatara luokitellaan myös Suomessa haitalliseksi vieraslajiksi.
Piennarmatara on ulkonäöltään kantalajiensa välimuoto. Lehdet ovat kapeansuikeita, hieman keltamataran neulasmaisia lehtiä leveämmät. Kukat ovat yleensä vaaleankeltaisia, mutta kukkien väri voi olla lähes millainen vain paimenmataran valkoisen keltamataran keltaisen väliltä. Piennarmataran ulkonäkö voi vaihdella alueellisesti huomattavastikin.
Piennarmataraa tavataan Suomessa etenkin Etelä-Suomessa, mutta havaintoja siitä on kuitenkin monin paikoin aina Oulun korkeudelle asti sekä jonkin verran myös Lapista.
Niels Fredrik Dahl

Niels Fredrik Dahl (s. 11. toukokuuta 1957) on norjalainen kirjailija ja toimittaja.
Dahl julkaisi esikoisteoksensa, runokokoelman "I fjor var litt av en natt" 1988. Näytelmästä "Like Thunder" (2000, esitetty norjaksi "Som torden") hän sai Ibsen-palkinnon ja Edinburghin teatterijuhlilla 2002 Fringe First Awardin. Kriitikoiden kiittämä "Matkalla ystävän luo" oli hänen läpimurtoteoksensa ja hän sai siitä Brage-palkinnon. Myös rakkausromaani "Viime kesänä" sai hyvän vastaanoton.
Dahlin puoliso on kirjailija Linn Ullmann.
Suolla

Suolla on Veikko Haukkavaaran veistos päiväkodin pihalla Turussa Luostarinkatu 5:ssä. Teoksen päämateriaalina ovat teräs- ja rautaelementit, jotka Haukkavaara on hitsannut yhteen. Veistoksen aiheena on suolla oleva lintu, joka juuri näyttäisi ottavan askelta eteenpäin. Paljastustilaisuus oli vuonna 1973.
Haukkavaara tunnetaan eläinaiheisista ehkä hiukan humoristisistakin metalliteoksista. Hän kertookin itse, että ” Kun seuraan syrjäsilmällä ja näen, että ihmiset nauravat katsellessaan töitäni, silloin minusta tuntuu, että olen jotenkin onnistunut.”
Zeer

Zeer (arabiaksi: زير‎), saviastiajäähdytin on kaksi sisäkkäistä saviastiaa, joiden välisen veden haihtuminen pitää sisimmäisessä astiassa olevan ruuan viileänä. Jos ilmasto on kyllin kuiva ja veden haihtuminen viilentää kyllin. Esimerkiksi vihannekset säilyvät pidempään esimerkiksi Sudanin ilmastossa. Ulompi astia on huokoinen. Sisemmän astian sisäpinnalla voi olla lasitus. Astioiden välissä on hiekkaa, jossa vettä. Puuhiili saattaa toimia hiekkaa paremmin. Zeer peitetään kostealla, puhtaalla rätillä. Zeer vaatii toimiakseen viileää hyvin kuivaa ilmaa. Ilman täytyy mieluiten virrata noin 3 m/s. Zeeriä ei sijoiteta aurinkoon, muttei kosteaan kellariinkaan. Zeer saattaa jäähdyttää lämpötilaa 6-19 °C ympäristöä alemmaksi. Intiassa ja Pakistanissa zeerin sijasta käytetään "zhara/matki/surahi" astioita. Espanjassa käytetään "botijo"a.
Kritiikkiä.
Liian suuri kosteus on usein jäähdytystä vähentävä tekijä. Zeerin jäähdytyskykyä liioitellaan usein.
Zeerin jäähdytysteho ei ole hyvä lämpimässä, kosteassa ilmassa
Jotta zeer jäähdyttäisi 6 °C:hen, täytyy ulkoilman lämpötilan olla 15 astetta ja suhteellisen kosteuden 20%. Näin kuiva ilma on esimerkiksi Suomessa harvinainen.
Jos ilman kosteus on 30%, zeer jäähdyttää vain noin 7 C°. Jos kosteus on 50%, zeer jäähdyttää noin 4 °C.
Myös suuri kuumuus vähentää zeerin merkitystä.
Jos ilman kosteus on 39% ja tuuli niin 3 m/s zeer jäähdyttää 40 asteesta 28.8 asteeseen.
Tapoa (joki)

Tapoa on Nigerin sivujoki Burkina Fasossa ja Nigerissä. Sen pituus on 260 kilometriä ja valuma-alueen laajuus 5 500 neliökilometriä.
Joki virtaa yläjuoksullaan tasangolla ja alajuoksullaan mutkitellen kapeassa laaksossa. Se laskee Nigeriin W-kansallispuiston yläpuolella. Puiston sisäänkäynnin kohdalla Tapoa muodostaa parikymmentä metriä korkean vesiputouksen. Sen ainoa suurempi sivujoki on Borofwanou.
Tapoan vesimäärä on hyvin pieni. Keskimääräinen virtaus W-kansallispuiston mittauspaikalla oli 1,1 kuutiometriä sekunnissa vuosina 1963–1978. Joulukuusta huhtikuuhun joki on täysin kuiva.
Mikael Agricola (veistos)

Mikael Agricolan patsas Turun tuomiokirkon edustalla on Oskari Jauhiaisen tekemä pronssiveistos. Koska Agricolasta ei ole säilynyt yhtään aikalaispiirrosta, Jauhiainen käytti luovuuttaan sijoittamalla kasvoihin omia piirteitään.
Teos paljastettiin olympiavuonna 1952. Arkkipiispa Ilmari Salomies kertoi paljastamistilaisuuden puheessaan, kuinka suuri merkitys Agricolalla oli ollut Suomen kirjakielen kehittymiseen. WSOY:n pääjohtaja Yrjö A. Jäntti luovutti patsaan Turun tuomioseurakunnalle, jonka jälkeen patsaan juurelle laskettiin sekä tasavallan presidentin että eduskunnan seppeleet.
Agricolan patsasta pidetään Jauhiaisen ensimmäisenä valtakunnallisesti merkittävänä veistoksena. Sen myötä hän saavuttikin vankan aseman suomalaisten kuvanveistäjien keskuudessa.
Mékrou

Mékrou on Nigerin sivujoki Beninissä sekä Burkina Fason ja Nigerin rajalla. Sen pituus on 500 kilometriä ja valuma-alueen laajuus 10 500 neliökilometriä.
Joki saa alkunsa Atakoravuorilta, jossa se muodostaa Koudoun, Dyodyongan ja Baroun kosket ja putoukset. Sen alajuoksulla sijaitsee W-kansallispuisto. Alueen kasvillisuus on pensas- ja metsäsavannia. Alajuoksua reunustaa galleriametsä. Merkittäviä sivujokia ei ole.
Mékroun keskimääräinen virtaus Baroun mittauspaikalla oli 31,3 kuutiometriä sekunnissa vuosina 1961–1978. Joki kuivuu lähes kokonaan helmi-toukokuussa.
Rondo (viiniköynnös)

Rondo eli GM 6494-5 on viiniköynnöksen hybridilajike. Sen risteytti professori Vilém Kraus vuonna 1964 silloisessa Tšekkoslovakiassa. Kraus luovutti risteytyksen eteenpäin tohtori Helmut Beckerille Geisenheimin puutarhatalouden ja viininviljelyn tutkimuslaitokseen, jossa jalostustyötä jatkettiin. Nykyisen nimensä lajike sai vuonna 1999, jota ennen se oli parin vuoden ajan tunnettu nimellä Amurensis Walk. Rondo on Pohjoismaiden eniten kaupallisesti viljelty tumma viinirypäle.
Rondon siniset, keskikokoiset ja aromikkaat rypäleet kypsyvät lokakuussa, ja ne sopivat hyvin viininvalmistukseen. Lajike kestää pakkasta lähteestä riippuen 20–29 astetta, ja sitä suositellaan kasvuvyöhykkeille I–II tai I–III. Suojausta keväthalloilta suositellaan.
Vuonna 2011 brittiläinen viinitarha Denbies voitti kultaa International Wine Challenge -kilpailusta vuoden 2010 Chalk Ridge Rose -viinillään, joka on valmistettu täysin Rondon rypäleistä.
Perimä.
Rondon vanhemmat ovat amurinviinin ja aitoviinin risteytys Zarya Severa ja aitoviini St. Laurent.
IONISx

IONISx on ranskalainen yritys, joka tarjoaa verkkosivujensa kautta yhteistyösopimuksen tehneiden yliopistojen järjestämiä massiivisia avoimia verkkokursseja ilmaiseksi kaikille rekisteröityneille käyttäjilleen.
IONISx-opiskeluohjelmisto on saatavilla myös Windowsin lisäksi Apple- ja Android-laitteille. 
IONISx rahoittaa Groupe Ionis.
Alibori (joki)

Alibori on Nigerin sivujoki Beninissä. Sen pituus on 408 kilometriä ja valuma-alueen laajuus 13 650 neliökilometriä.
Joki saa alkunsa Sinendén eteläpuolelta ja laskee Nigeriin Karimaman ja Malanvillen välillä. Sen keskijuoksulla on paljon koskia. Aliborin sivujokia ovat Souedarou, Darouwoka, Konekoga ja Pako. Alueen kasvillisuus on pensas- ja metsäsavannia. Yläjuoksulla on paikoin sademetsän jäänteitä ja alajuoksulla galleriametsää. Pakon valuma-alue kuuluu W-kansallispuistoon.
Aliborin keskimääräinen virtaus Kandin–Banikoaran maantien mittauspaikalla oli 32,8 kuutiometriä sekunnissa vuosina 1952–1979. Joki kuivuu yleensä kokonaan tammi-huhtikuussa.
Pohjoinen (ympäristötaideteos)

Pohjoinen on israelilaisen taiteilijan Micha Ullmanin ympäristötaideteos, joka on osa Turun kaupungin Pro Cultura -säätiön taideprojektihanketta. Teos muodostuu 13 graniittikivestä, jotka on aseteltu laivan rungon muotoon. Paljastustilaisuus oli vuonna 1996 Turun Varvintorilla.
Teos on noin 20 m pitkä ja 6 m leveä ja se toimii myös istuskelupaikkana. Erilaiset tanssi- ja musiikkiesitykset voivat hyödyntää kivien luomaa tilaa ja muotoa. "Pohjoinen" limittyy taidokkaasti alueen historiaan: paikalla joskus sijainnut telakka liittyy nyt taiteen keinoin nykyiseen kaupunkikuvaan. Kivien voi ajatella viittaavan laivanrakennustyössä tarvittaviin paalutuksiin.
Sota (Benin)

Sota on Nigerin sivujoki Beninissä. Sen pituus on 284 kilometriä ja valuma-alueen laajuus 12 100 neliökilometriä.
Joki saa alkunsa lähellä Nigerian rajaa, virtaa kohti pohjoista ja laskee Nigeriin Malanvillen lähellä. Alajuoksullaan se mutkittelee Nigerjoen laaksossa. Sivujokia ovat Souamon, Tassiné, Bouli ja Irane. Alueen kasvillisuus on pensas- ja metsäsavannia. Alajuoksulla on galleriametsää.
Sotan keskimääräinen virtaus Couberin mittauspaikalla oli 34,3 kuutiometriä sekunnissa vuosina 1953–1980. Joki ei kuivu vuoden aikana lainkaan.
Orjadynastia (Delhi)

Delhin sulttaanikuntaa 1200-luvulla hallinnut orjadynastia on saanut nimensä siitä että sen merkittävimmät hallitsijat Qutb al-Din Aibak, Iltutmiš ja Balban olivat kaikki olleet orjasotilaita ennen valtaan nousuaan. Dynastian ensimmäinen sulttaani oli Qutb al-Din Aibak, joka oli nuorena ghuridien sulttaanin orja. Aibak nousi tämän sotilasjohtajaksi. Sulttaanin kuoltua Aibak jäi hallitsijaksi ghuridien valloittamille alueille, mihin hän perusti Delhin sulttaanikunnan vuonna 1206. 
Albakin jälkeen valtaan nousi Iltutmiš vuonna 1210, joka oli ollut Aibakin orja. Iltutmiš oli myös Qutb-ud-Dinin vävy. Iltutumišin jälkeläiset hallitsivat Delhiä Iltutumišin kuoltua. He eivät olleet vahvoja hallitsijoita, vaan aatelin ohjattavissa. Iltutumišin tytär Raziya oli ensimmäinen naispuolinen muslimihallitsija. Hänet syrjäytettiin sulttaanin paikalta. Seuraava merkittävä sulttaani oli Balban, joka hallitsi maata 20 vuotta sulttaanin visiirinä ja tämän kuoltua 20 vuotta sulttaanina. Balbanin kuoltua vallan kaappasi tämän sotilasjohtaja Firuz Khalji, joka aloitti Khalji-dynastian ja lähes 90 vuotta hallinnut orjadynastia päättyi.
Turun sotaveteraanien muistomerkki

Turun sotaveteraanien muistomerkki on Aarne Ehojoen suunnittelema veistos Turun Samppalinnanpuistossa. Paljastamistilaisuus oli vuonna 1992.
Harmaasta graniitista veistetty taideteos koostuu jalustasta, nelikulmaisesta pylväästä ja pronssisesta tammenlehvästä. Tammenlehvä on viime sotien veteraanien tunnus ja se kuvaa kestävyyttä ja voimaa.
Veistokseen on kirjoitettu teksti Pro Patria 1939–1945.
Albert Jarullin

Albert Jarullin (s. 3. toukokuuta 1993) on venäläinen jääkiekkoilija, joka pelaa KHL:ssa Ak Bars Kazanissa. Hän on edustanut KHL:ssa myös Atlant Mytištšiä, Neftehimikiä ja Traktor Tšeljabinskia. Jarullin on pelipaikaltaan puolustaja. Kaudella 2011–2012 alkaneella KHL-urallaan Jarullin on pelannut 9.8.2024 mennessä pelannut 564 KHL:n runkosarjaottelua tehopistein 45+131=176 ja 83 pudotupeliottelua tehopistein 7+21=28.
Mitticool

Mitticool on intialainen kylmä/jääkaappi, joka toimii ilman sähköä. Mitticoolia kylmentää veden voimakas haihtuminen Intian kuumassa ilmastossa. Tämä jääkaappi vaatii hyvin toimiakseen kuivan ilmaston. Se jäähdyttää sisätilansa jopa 8 astetta ympäristöä viileämmäksi. Ruoka säilyy 2–3 päivää,jopa viisi päivää. Mitticoolin kehitti Intian Gujaratista kotoisin oleva Mansukhbhai Prajapati. Perusajatuksen Prajapati lienee saanut perinteisestä matki-astiasta.
Turun punavankileirin muistomerkki ”535”

Turun punavankileirin muistomerkki ”535” on taiteilija Ismo Kajanderin suunnittelema ja Turun Aikuiskoulutuskeskuksen metallipuolen opettajan Reijo Möttösen toteuttama teos Kurjenkaivonkentän rinteessä Turussa. Taideteos paljastettiin vuonna 1994 paikalla, jossa oli sisällissodan jälkeen ollut Turun vankileiri. Leirillä oli enimmillään 3300 punaista vankia, joista 175 menehtyi.
Muistomerkissä voi nähdä ristin, rastin tai kompassin omasta tulkinnasta riippuen. Tasapitkät sakarat yhdistyvät keskeltä nousevaan kalliokumpareeseen. Muistomerkin teksti on pitkäaikaisen turkulaisen poliitikon ja kansanedustajan Pertti Paasion kynästä: ”Te kärsitte toivonne tähden”.
Hanketta tukivat useat tahot, muun muassa Tammisaaren punavankileirin rahasto. AGA lahjoitti hitsausmateriaalin ja Raahen rautaruukki tarvittavan metallilevyn.
Milla Madetoja

Milla Madetoja (s. 1982) on suomalainen Yleisradion toimittaja ja uutisankkuri. Hän on ollut toimittajana tai juontajana Yleisradion tv-ohjelmissa, kuten "Ajankohtainen kakkonen, Erätulilla" ja "Puoli seitsemän". Syksyllä 2015 hän aloitti Ylen alueellisten tv-uutisten juontajana ja syksyllä 2019 Ylen aamun uutisankkurina. Vuoden 2024 alusta hän toimii Ylen tv-uutisten ankkurina iltaisin ja sen lisäksi myös niiden tuottajana. Madetoja on toimittanut kaksi kirjaa: "Erätulilla" (2014) ja "Erätulilla ikuisessa maisemassa" (2015). Koulutukseltaan Madetoja on yhteiskuntatieteiden maisteri Tampereen yliopistosta, pääaineena tiedotusoppi.
Madetoja toimi elokuusta 2021 lähtien kaksi vuotta Tampereen yliopiston audiovisuaalisen journalismin opettajana.
Madetojan vanhempi sisar on hyvinvointivalmentaja Kukka Laakso. Heidän isänsä oli professori Seppo Laakso. Heidän äitinsä on rytmisen voimistelun Suomen-mestari ja Miss Suomi -kilpailussa 1972 neljänneksi perintöprinsessaksi sijoittunut Pirkko Laakso (silloin Lehtonen).
Madetojalla diagnosoitiin akuutti leukemia alkuvuodesta 2025.
George Ezra

George Ezra Barnett (s. 7. kesäkuuta 1993) on englantilainen laulaja-lauluntekijä, muusikko ja podcast-juontaja.
Ezran debyyttialbumi "Wanted on Voyage" julkaistiin kesäkuussa 2014, ja albumi oli Yhdistyneen kuningaskunnan eli Ison-Britannian kolmanneksi myydyin sinä vuonna. BBC:n Sound of -listauksessa, jossa esitellään vuosittain kovimmat tulokasartistit, Ezra sijoittui viidenneksi vuonna 2014.
Tyyli.
George Ezran musiikki on fuusio vanhaa ja uutta, amerikkalaista ja englantilaista. Ezran musiikki on saanut vaikutteita mm. Bob Dylanilta sekä Woody Guthrielta. Ezra on sanonut, ettei koe, että kaiken pitää olla harjoiteltu täydelliseksi vaan kaiken eläväisyydessä ja asioiden muuttumisessa on oma täydellisyytensä.
Ura.
2013–16: "Wanted on Voyage" ja keikkailu.
Kesäkuussa 2013 Ezra esiintyi Glastonbury festivaalien BBC Introducing -lavalla. Vuoden 2013 lopulla BBC Radio 1 soitti säännöllisesti kappaleita "Did You Hear the Rain?" sekä "Budapest", jotka olivat ensimmäisiä julkaistuja singlejä albumilta "Wanted on Voyage," joka julkaistiin 30. kesäkuuta 2014. 14 viikkoa julkaisun jälkeen, 4. tammikuuta 2015, albumi nousi sijalle 1. Britannian virallisella albumilistalla. Lokakuussa 2014 Ezra julkaisi musiikkivideon kappaleelle "Listen to the Man", jossa esiintyi Ian McKellen. 
Vuoden 2015 Brit Awardseissa Ezra oli ehdolla neljässä eri kategoriassa: Paras brittiläinen miesartisti, Paras brittiläinen tulokas, Vuoden paras brittiläinen single sekä Paras brittiläinen albumi. Vuonna 2015 Ezra toimi lämmittelijänä sekä Sam Smithin että Hozierin Pohjois-Amerikan kiertueilla. Huhtikuun 13. hän esitti "Budapest"-kappaleen talkshowssa "The Late Late Show with James Corden". Ohjelman isäntä James Corden muisteli ensimmäistä kertaa, kun kuuli radiossa Ezran äänen. "Voisi kuvitella, että kuuntelet paljon vanhempaa henkilöä," hän kertoo "mutta hän on niin nuori ja komea. En usko, että kukaan kuuntelee ja sanoo: "En välitä tästä." Ero on siinä, pidätkö siitä vai rakastatko sitä." Toukokuussa 2015 Ezra esiintyi BBC Radio 1 Big Weekend -festivaalin päälavalla. 31. heinäkuuta Ezra esiintyi Montrealissa Osheaga-festivaaleilla. Marraskuun 11. hän esitti kappaleen "Blame it on Me" talkshowssa "The Late Show with Stephen Colbert".
2017–18 "Staying at Tamara's" ja podcast.
3. huhtikuuta 2017 Ezra ilmoitti "huippusalaisesta" Iso-Britannia ja Irlanti -kiertueesta, jolla hän esittäisi uutta tuotantoa. "Dont Matter Now", joka oli ensimmäinen julkaistu single uudelta albumilta "Staying at Tamara's", julkaistiin 16. kesäkuuta 2017. Toinen single "Paradise" julkaistiin 19. tammikuuta 2018. Albumi "Staying at Tamara's" julkaistiin 23. maaliskuuta 2018.
12. helmikuuta 2018, Ezra julkaisi ensimmäisen jakson podcastistaan "George Ezra &amp; Friends", 45-minuuttinen ohjelma, jossa hän keskustelee muiden artistien kanssa. Ohjelmassa on vieraillut mm. Ed Sheeran, Rag'n'Bone Man, Craig David sekä Ben Thatcher.
Hurja matka halki yön

Hurja matka halki yön ("Wilde Reise durch die Nacht") on Walter Moersin kirjoittama fantasiaromaani. Kirja perustuu ranskalaisen taiteilija Gustave Dorén puukaiverruksiin. Dorén piirrokset innoittivat Moersin kirjoittamaan tarinan taiteilijan urasta haaveilevasta Gustave-pojasta, joka yhdessä yössä kokee hurjia seikkailuja.
Juoni.
Nuoren Gustaven laiva joutuu myrskyssä kaksoistornadon kouriin. Uppoavan laivan kannelle ilmestyy Kuolema sisarensa Dementian kanssa. He heittävät noppaa Gustaven kohtalosta. Kuolema voittaa, mutta Gustave ei ole vielä valmis luopumaan sielustaan. Välttääkseen kuoleman, hän tarttuu mahdollisuuteen suorittaa kuusi Kuoleman antamaa tehtävä. Ensimmäinen tehtävä on kauniin neidon vapauttaminen lohikäärmeen kynsistä. Sen jälkeen Gustaven on kuljettava häijyjen henkien hallitseman metsän läpi ja pidettävä kulkiessaan mahdollisimman paljon meteliä. Kolmantena tehtävänä on kuuden jättiläisen nimen selvittäminen. Neljäntenä tehtävänä Gustaven on toimitettava Kuolemalle maailman kammottavimman hirviön hammas. Viides tehtävä on vaikein: Gustaven on kohdattava itsensä. Jos Gustave selviää näistä viidestä tehtävästä, Kuolema kertoo hänelle viimeisen, kuudennen tehtävän.
Kuvitus.
Kirjan kuvituksena on 21 Dorén mustavalkopiirrosta, jotka ovat alun perin seuraavista teoksista:
Kritiikki.
Die Weltin arvostelija pitää Moersia uutena saksalaisena kansanrunoilijana.
Haris Ibrahimovic

Haris Ibrahimovic (s. 17. helmikuuta 1998) on suomalainen jalkapalloilija, joka edustaa Kakkosessa pelaavaa Tampere Unitedia. Hän on pelipaikaltaan laitahyökkääjä, ja pystyy pelaamaan molemmilla laidoilla. Ibrahimovic edusti juniorivuosinaan Tampereen Ilvestä ja HIFK:ta, ja pelasi ensimmäiset aikuisten pelinsä Suomessa näiden seurojen kakkosjoukkueissa Kolmosen tasolla. Ibrahimovic on edustanut myös Israelin pääsarjassa pelaavaa FC Ashdodia kahdessa Toto Cupin ottelussa.
Tongue N’ Cheek

Tongue N’ Cheek on englantilaisen grime-laulaja Dizzee Rascalin neljäs studioalbumi, jonka julkaisi hänen oma levy-yhtiönsä Dirtee Stank ja Liberation Music 20. syyskuuta 2009. Albumi on tähän mennessä Rascalin menestynein, sitä on myyty 300 tuhatta kopiota ja se on saavuttanut platinastatuksen.
Albumi eroaa muista Rascalin albumeista ottamalla paljon vaikutteita pop ja dance-musiikista, siinä esiintyy kuitenkin Rascalille tyypillinen grime-flow. Albumia mainostaakseen Rascal ja Ben Drury suunnitteli kengät Nikelle, jotka julkaistiin samaan aikaan kuin albumikin.
Jevgeni Timkin

Jevgeni Timkin (s. 3. syyskuuta 1990) on venäläinen jääkiekkoilija, pelipaikaltaan hyökkääjä. KHL-kaudella 2015–2016 hän voitti Mangnitokorskin joukkueessa Gagarin Cupin.
Iškašim (Afganistan)

Iškašim (, ) on pieni asutuskeskus Afganistanissa Badahšanin maakunnassa lähellä maan Tadžikistanin vastaista rajaa.
Maantiede.
Iškašim sijaitsee Amudarjan sivuhaara Pandžin etelärannalla. Joen toisella puolella Vuoristo-Badahšanin autonominen alueella Tadžikistanissa sijaitsee toinen pienempi Iškašim. Afganistanin puoleisesta Iškašimista kulkee tie Afganistanin Badahšanin maakunnan pääkaupunki Faizabadiin.
Historia.
Iškašim on ollut olemassa jo vähintään islamin levitessä alueelle. Varhaiset lähteet kuvailevat sitä Wakhanin keskukseksi ja paikallisen "malikin" tukikohta. Vielä 900-luvun lopussa paikallisen väestön mainitaan koostuneen muslimeista ja vääräuskoisista. Jälkimmäisistä käytettiin termiä "gabrakan" ja sillä viitattiin mahdollisesti zarathustralaisiin. Historiallisissa yhteyksissä paikka on mainittu usein siksi, että se sijaitsee yhden harvoista myös talvisin auki olevan kulkureitin varrella. Neuvostoliitto rakennutti Afganistanin sodan aikana sillan Amudarjan yli Iškašimiin joukkojen ja tarvikkeiden kuljettamiseksi Afganistaniin.
Väestö.
Iškašimin ja sen lähialueen kylien asukkaat puhuvat iranilaisiin kieliin lukeutuvaa iškašimin kieltä. Paikalliset ovat uskonnoltaan pääosin ismailiitteja.
Victor Zsasz

Victor Zsasz on kuvitteellinen sarjamurhaaja DC Comicsin sarjakuvamaailmassa. Hänen ensiesiintymisensä oli "Batman: Shadow of the Bat" -lehden ensimmäisessä numerossa ja hänet loivat Alan Grant ja Norm Breyfogle.
Alkuperäinen syntytarina.
Victor Zsasz oli oman kansainvälisen yhtiönsä johtaja, ja hänelle oli kertynyt suurta omaisuutta vanhempiensa perinnön lisäksi. Hänen ollessa 25-vuotias hänen vanhempansa kuolivat veneonnettomuudessa jonka jälkeen Zsasz sairastui masennukseen. Hän alkoi pelaamaan rahapelejä ja menetti rahaa peleissä ympäri maailmaan. Eräänä iltana hän meni Gotham Cityn kasinoon, jossa hän menetti kaiken omaisuutensa Pingviinille. Sen jälkeen hän ajatteli, että hänen elämänsä on tyhjää, eikä hänen olemassaolossaan ollut mitään järkeä. Kun hän yritti tehdä itsemurhan hyppäämällä Gotham Bridge -sillalta, koditon mies kiristi häneltä rahaa veitsellä, Zsasz kieltäytyi antamasta hänelle rahaa ja otti mieheltä veitsen pois, Zsasz näki miehen silmistä, että miehen elämä on merkityksetöntä ja ettei millään ole mitään väliä. Hän halusi "auttaa" miestä ja tappoi hänet. Siitä lähtien hän on omistautunut "auttamaan" toisia ihmisiä jotka tuntevat olemassaolonsa turhaksi. Zsasz asettelee uhrinsa eri asentoihin (esim. pelaamaan korttia), hän pitää tukkimiehen kirjanpitoa uhreistaan viiltämällä jokaisen tapponsa jälkeen kirjaimen ruumiiseensa. Hänet on diagnosoitu hulluksi, ja Batman on toimittanut hänet kerta toisensa jälkeen Arkhamin mielisairaalaan. Zsasz on tappanut arpiensa lukumäärään pohjautuen ainakin 143 uhria.
"Injustice"-maailmaan perustuvassa sarjakuvassa Victor Zsasz onnistui tunkeutumaan lepakkoluolaan ja tappoi Alfred Pennyworthin puukottamalla tämän kuoliaaksi. Myöhemmin Damian Wayne tappoi Zsaszin kostoksi Alfredin kuolemasta. Myöhemmin paljastui, että pahaksi muuttunut Teräsmies oli epäsuorasti määrännyt Zsaszin tappamaan Alfredin kostaakseen Batmanille. 
Muu media.
Televisio.
Victor Zsasz teki televisiodebyyttinsä Gotham -sarjassa, jossa häntä näytteli Anthony Carrigan. Sarjakuvista poiketen, Gothamissa Zsasz on enemmänkin palkka- kuin sarjamurhaaja. Hänellä ei ole mitään henkilökohtaista uhrejaan kohtaan, mutta on toimeksiannon saatuaan valmis tappamaan kenet tahansa. Useimmiten hänet nähtiin Carmine Falconen ja myöhemmin Pingviinin palveluksessa.
Videopelit.
"Batman Arkham".
Victor Zsasz on yksi sarjan vihollisista ja häntä ääninäyttelee Danny Jacobs.
Stanhope

Stanhope on muun muassa seuraavien henkilöiden sukunimi:
Justin Thomas

Justin Thomas (s. 29. huhtikuuta 1993 Louisville) on yhdysvaltalainen golfaaja. Thomas on voittanut golfin Major-turnauksista PGA Championshipin vuonna 2017 ja samana vuonna hän voitti PGA Tourin ratkaisseen FedEx Cupin. Maaliskuussa 2018 Thomas nousi golfin maailmanlistalla toiseksi ja toukokuussa 2018 ykköseksi.
Amatööriura.
Amatöörinä Justin Thomas voitti kaksi turnausta ja kuului Yhdysvaltojen vuoden 2010 junioreiden Ryder Cup-joukkueeseen. Vuonna 2012 Thomas sai vuoden parhaalle yliopistogolfaajalle myönnettävän Haskins Awardin. Justin Thomas siirtyi ammattilaiseksi vuonna 2013.
Ammattilaisuran alku.
Ammattilaisuran alussa Justin Thomas ansaitsi pelioikeuden Web.Com Tourille kaudelle 2013-2014 karsintaturnauksien kautta. Ensimmäisen ammattilaisturnauksen Thomas voitti heti ensimmäisellä kaudellaan Web.Com Tourilla ja oli lopulta Tourin kokonaistilaston neljäs ansaiten osallistumisoikeuden golfin pääkiertueelle PGA Tourille kaudeksi 2014-2015. Ensimmäisellä kaudellaan PGA Tourilla hän oli kahdesti neljäs ja uran ensimmäinen PGA Tourin voitto tuli seuraavalla kaudella 2015-2016 Malesiassa loppuvuodesta 2015. 
Kausi 2016–2017.
Kausi 2016-2017 on ollut toistaiseksi Justin Thomasin uran menestyksekkäin. Kyseisellä kaudella hän teki läpimurtonsa maailman huipulle. Thomas voitti PGA Tourilla viisi turnausta, joista yksi oli Major-turnaus PGA Championship. Lisäksi Thomas voitti PGA Tourin voittajan ratkaisevan FedEx Cupin ja hänet valittiin PGA Tourin vuoden pelaajaksi. Justin Thomasin lisäksi vain kolme pelaajaa on pystynyt voittamaan PGA Tourilla viisi turnausta, joista yksi on Major-turnaus alle 25-vuotiaana sitten vuoden 1960. He ovat Jack Nicklaus, Tiger Woods ja Jordan Spieth.
Kausi 2017–2018.
Kausi 2017-2018 on lähtenyt Thomasilla hyvin liikkeelle. Hän voitti turnauksen Etelä-Koreassa loppuvuodesta 2017 ja seuraava voitto tuli maaliskuussa 2018 Floridassa pelatussa turnauksessa. Vain viikkoa myöhemmin Justin Thomas oli Meksikossa WGC-Mexico Championshipissa toinen häviten Phil Mickelsonille uusintareiällä. Meksikon turnauksen jälkeen Thomas nousi maailmanlistan sijalta kolme sijalle kaksi Dustin Johnsonin perään.
Honor 4X

Honor 4X on Huawein valmistama älypuhelin.
Ominaisuudet.
Honor 4X:ssä on Android 4.4.2 Huawein omalla Emotion UI 3.0 -käyttöliittymällä. Puhelimessa on paikka micro-SIM-kortille ja SD-muistikortille (maksimi 32 Gt) paikan.
Kamera.
Honor 4X:ssä on 13 megapikselin takakamera LED-salamalla. Etukameran tarkkuus on viisi megapikseliä. Honor 4X:llä voi ottaa videoita korkeintaan 1080p-laadulla ja 30 fps:n nopeudella.
Käyttöjärjestelmä.
Honor 4X:ssä on Android 4.4.2 (Kitkat), johon tuli päivitys 6.0 (Marshmallow). Honor 4X:n CPU Octa-core (8 × 1,2 GHz Cortex-A53). Honor 4X:ssä on sisäistä muistia 8 Gt ja 2 Gt RAMia.
Willamo

Willamo on suomalainen sukunimi. Nimen kantajia:
Entisenä sukunimenä:
Honor 5X

Honor 5X on Huawein valmistama älypuhelin.
Ominaisuudet.
Honor 5X:ssä on Android 5.1.1 Huawein omalla Emotion UI 3.1 -käyttöliittymällä. Puhelimessa on paikka micro-SIM-kortille, nano-SIM-kortille ja SD-muistikortille (maksimi 128 Gt).
Kamera.
Honor 5X:ssä on 13 megapikselin takakamera LED-salamalla. Etukameran tarkkuus on viisi megapikseliä. Honor 5X:llä voi ottaa videoita korkeintaan 1080p-laadulla ja 30 fps:n nopeudella.
Käyttöjärjestelmä.
Honor 5X:ssä on Android 5.1.1 (Lollipop), johon tuli päivitys 6.0 (Marshmallow). Honor 5X:n CPU Octa-core (4 × 1,5 GHz Cortex-A53 &amp; 4 × 1,2 GHz Cortex-A53). Honor 5X:ssä on sisäistä muistia 16 Gt ja 2 Gt RAMia.
Honor 6X

Honor 6X on Huawein valmistama älypuhelin, jonka se julkaisi vuonna 2017.
Ominaisuudet.
Honor 6X:ssä on Android 6.0.1 Huawein omalla Emotion UI 5.0 -käyttöliittymällä. Puhelimessa on paikka nano-SIM-kortille ja SD-muistikortille (maksimi 128 Gt).
Kamera.
Honor 6X:ssä on 12 ja kahden megapikselin takakamerat LED-salamalla. Etukameran tarkkuus on kahdeksan megapikseliä. Honor 6X:llä voi ottaa videoita korkeintaan 1080p-laadulla ja 60 fps:n nopeudella.
Käyttöjärjestelmä.
Honor 6X:ssä on Android 6.0.1 (Marshmallow), johon tuli päivitys 8.0 (Oreo). Honor 6X:ssä on kahdeksanytiminen prosessori, joiden ytimet ovat 4 × 2,1 GHz Cortex-A53 &amp; 4 × 1,7 GHz Cortex-A53. Honor 6X:ssä on sisäistä muistia 32 Gt ja 3 Gt RAMia.
Kalenterimies

Kalenterimies ("Calendar Man") siviilinimeltään Julian Gregory Day on DC Comicsin kustantaman sarjakuvan hahmo ja yksi Batmanin vastustajista. Hahmon ensiesiintyminen tapahtui "Detective Comics #259" -sarjakuvassa vuonna 1958. Kalenterimies tunnetaan siitä, että hän tekee rikoksensa tärkeinä päivämäärinä.
Taustaa.
Julian Gregory Day oli rikollinen, joka oli pakkomielle päivämääriin ja joka teki rikoksia melko varhaisessa vaiheessa Batmanin uran alussa. Batman voitti Dayn yhtenä aikaisimmista "superrikolliseksi" luokitelluista vihollisistaan ​​ja Day asetettiin Elizabeth Arkhamin turvapaikkaan (vaikka hänet löydettäisiin epäjohdonmukaisesti vankilasta). Kalenterimiehen mukaan hän ei koskaan tappanut ketään, mutta viranomaiset ja mielisairaala pitivät häntä merkittävänä uhkana.
Kalenterimies on menestynyt keksijä, joka pystyy suunnittelemaan erilaisten suunnitelmiensa toteuttamiseen tarvittavat koneet. Hänen kykynsä auttavat häntä, kun hän jatkaa pakkomiellettä kalenterin omituisuuksista, suunnittelee ja teemoittaa rikoksensa huolellisesti lomien, arkipäivien ja vuodenaikojen ympärille. Kalenterimies on myös kokenut taistelija, vaikka hänen menestyksensä tärkein syy on hänen älykkyytensä. Uusimmassa inkarnaatiossaan, jonka Scott Snyder ja Tom King ovat kirjoittaneet "Batman Rebirth" -erikoissarjan sivuille (kesäkuu 2016), vanhenee Kalenterimies Gotham Cityn vuodenaikojen mukaan: joka kevät hän syntyy uudelleen, DNA:nsa muuttaneena, mutta säilyttää muistonsa ja ikääntyy sitten nopeasti talveen asti, jolloin hän kuolee, mutta syntyy uudelleen seuraavana keväänä ryömimällä ulos oman ruumiinsa kuoresta.
Kalenterimiehellä oli merkittävä rooli tarinassa "".
Lohtulauseita

Lohtulauseita on suomalaisen pop-laulaja Vestan 23. maaliskuuta 2018 julkaistu esikoisalbumi. Albumi nousi julkaisunsa jälkeen kolmeksi viikoksi Suomen virallisen albumilistan ensimmäiselle sijalle. Albumin on tuottanut Jori Sjöroos.
"Lohtulauseita" oli julkaisua seuranneella viikolla Radio Helsingin viikon albumi. Musiikkilehti Rumban kriitikot äänestivät albumin vuoden kymmenen parhaan kotimaisen levyn listan neljänneksi.
Khalji-dynastia

Khalji-dynastia oli Delhin sulttaanikuntaa vuosina 1290–1320 hallinnut dynastia. Khalji-dynastian perusti Jalal ud din Firuz Khilji syrjäytettyään vuonna 1290 orjadynastian viimeisen hallitsijan Muiz ud din Qaiqabadin. Khalji-dynastian aikana Delhin vaikutusalue laajeni etelään hinduvaltakuntien kustannuksella. Viimeinen Khalji-dynastian hallitsija murhattiin vuonna 1320, ja sen jälkeen Delhissä alkoi Tughluq-dynastian aikakausi.
Kenneth Munday

Kenneth Munday on yhdysvaltalainen fagotisti. Hänestä tuli Los Angelesin kamariorkesterin jäsen vuonna 1976. Hän on muun muassa osallistunut Gernot Wolfgangin teoksen "Sinfonia Concertante for Four Winds "The D.A.R.K. Knights"" kantaesitykseen. Munday on myös esiintynyt kamarimusiikkifestivaaleilla ja toiminut barokkikokoonpanossa Musical Offering, joka levytti kolme albumia Nonesuch Recordsille. Naxokselle Munday levytti Luciano Berion teoksen "Sequenza XII" soolofagotille. Hän on lisäksi soittanut televisio-ohjelmissa ja elokuvissa.
Munday on naimisissa viulisti Jennifer Mundayn kanssa. Pariskunnalla on tytär Marika. Munday on valmistunut yksityisestä California Institute of the Arts -yliopistosta.